PRILOGA

Merila za podeljevanje znaka EU za okolje elektronskim prikazovalnikom

OKVIR

Cilji meril

Merila za podeljevanje znaka EU za okolje so namenjena najboljšim elektronskim prikazovalnikom na trgu z vidika okoljske učinkovitosti. Merila se osredotočajo na glavne vplive na okolje, povezane z življenjskim krogom teh proizvodov, in spodbujajo vidike krožnega gospodarstva.

Namenjena so zlasti spodbujanju proizvodov, ki so energijsko učinkoviti, popravljivi, se zlahka razstavijo (da se olajša predelava virov iz recikliranja ob koncu njihove življenjske dobe), imajo minimalno vsebnost recikliranih materialov in lahko vsebujejo le omejeno količino nevarnih snovi.

V ta namen merila:

— določajo zahteve glede porabe energije, v skladu s katerimi so potrebni najvišji razpoložljivi razredi energijske učinkovitosti, in določajo omejitve glede največje porabe energije v delujočem stanju,

— določajo zahteve glede upravljanja porabe energije,

— priznavajo in nagrajujejo proizvode z omejeno uporabo nevarnih snovi,

— določajo zahteve za zagotovitev minimalne vsebnosti poporabniško reciklirane plastike,

— določajo zahteve za zagotovitev popravljivosti z ustrezno zasnovo proizvoda ter razpoložljivosti priročnika za popravila, informacij o popravilu in nadomestnih delov,

— določajo zahteve za zagotovitev ustreznega ravnanja s proizvodi po koncu njihove življenjske dobe z zahtevanjem zagotavljanja informacij za izboljšanje možnosti recikliranja, omejevanjem izbire materiala in spodbujanjem zasnove, ki omogoča enostavno razstavljanje,

— določajo zahteve glede družbene odgovornosti podjetij, ki obravnavajo delovne pogoje med proizvodnjo ter pridobivanjem kositra, tantala, volframa in zlata s konfliktnih območij in območij z visokim tveganjem.

Z določitvijo zahtev glede navodil za uporabo in informacij za potrošnike je obravnavan tudi pomen vplivov pravilne uporabe in odlaganja elektronskih prikazovalnikov na življenjski krog.

Merila za podeljevanje znaka EU za okolje elektronskim prikazovalnikom so:

1. Poraba energije

1.1 Prihranki energije

1.2 Upravljanje porabe energije

2. Omejene snovi

2.1 Izključene ali omejene snovi

2.2 Dejavnosti za zmanjšanje emisij fluoriranih toplogrednih plinov v dobavni verigi

3. Popravljivost in trgovska garancija

4. Ravnanje s proizvodi po koncu njihove življenjske dobe

4.1 Izbira materiala in informacije za izboljšanje možnosti recikliranja

4.2 Zasnova za razgradnjo in recikliranje

5. Družbena odgovornost podjetij

5.1 Delovni pogoji med proizvodnjo

5.2 Pridobivanje „nekonfliktnih“ mineralov

6. Merila glede informacij

6.1 Informacije za uporabnike

6.2 Informacije, navedene na znaku EU za okolje

Ocenjevanje in preverjanje: pri vsakem merilu so navedene posebne zahteve za ocenjevanje in preverjanje.

Kadar mora vložnik predložiti izjave, dokumentacijo, analize, poročila o preizkusih ali druge dokaze o skladnosti z merili, lahko ti po potrebi izvirajo od vložnika in/ali njegovih dobaviteljev in/ali njihovih dobaviteljev itd.

Pristojni organi prednostno priznajo potrdila, ki so jih izdali organi, akreditirani po ustreznem harmoniziranem standardu za preizkuševalne in kalibracijske laboratorije, in preverjanja, ki so jih opravili organi, akreditirani po ustreznem harmoniziranem standardu za organe, ki certificirajo proizvode, procese in storitve.

Kadar je to primerno, se lahko uporabijo preizkuševalne metode, ki niso navedene za posamezno merilo, če pristojni organ, ki ocenjuje vloge, prizna njihovo enakovrednost.

Po potrebi lahko pristojni organi zahtevajo dokazno dokumentacijo ter opravijo neodvisna preverjanja ali obiske na kraju samem, da preverijo skladnost s temi merili.

Spremembe pri dobaviteljih in proizvodnih obratih za proizvode, za katere je bil podeljen znak EU za okolje, se uradno sporočijo pristojnim organom skupaj s podpornimi informacijami, da se lahko preveri nepretrgano izpolnjevanje meril.

Kot temeljni pogoj mora elektronski prikazovalnik izpolnjevati vse ustrezne pravne zahteve držav, v katerih je dan v promet. Vložnik predloži izjavo, da proizvod izpolnjuje to zahtevo.

Uporabljajo se naslednje opredelitve pojmov:

(1) „samodejno prilagajanje svetlosti (ABC)“ pomeni samodejni mehanizem, ki, kadar je omogočen, uravnava svetlost elektronskega prikazovalnika glede na raven osvetljenosti okolice pred prikazovalnikom;

(2) „privzeto“, kadar se nanaša na posebno nastavitev, pomeni vrednost posebne tovarniško nastavljene in omogočene funkcije, kadar potrošnik prvič uporablja proizvod ali po ukazu „obnovitev tovarniško privzetih nastavitev“, če to proizvod dopušča;

(3) „korak razgradnje“ pomeni postopek, ki se konča z odstranitvijo dela ali zamenjavo orodja;

(4) „hitri zagon“ pomeni razširjeno funkcijo ponovnega vklopa, ki lahko izvede prehod v „stanje delovanja“ v krajšem času kot običajna funkcija ponovnega vklopa;

(5) „visoko dinamično območje“ (HDR, High Dynamic Range) pomeni metodo za povečanje kontrastnega razmerja slike elektronskega prikazovalnika z uporabo metapodatkov, ustvarjenih med nastankom videomateriala in ki jih upravljalno vezje prikazovalnika razlaga, da prikaže kontrastno razmerje in barve, ki jih človeško oko dojame kot bolj realistične od tistih, ki jih dosegajo prikazovalniki, ki niso združljivi s HDR;

(6) „LCD“ pomeni prikazovalnik s tekočimi kristali;

(7) „svetlost“ pomeni fotometrično veličino, ki je določena kot svetlobni tok na enoto površine za svetlobo, ki potuje v določeni smeri, izraženo v kandelah na kvadratni meter (cd/m2). Za subjektivno opredelitev svetilnosti prikazovalnika se prav tako uporablja pojem svetlost;

(8) „običajna konfiguracija“ ali „domača konfiguracija“, „standardni način“ ali, za televizorje, „domači način“ pomeni nastavitev prikazovalnega zaslona, ki jo končnemu uporabniku priporoča proizvajalec, na podlagi začetnega menija za nastavitev ali tovarniško nastavljenega načina prikazovalnika za predvideno uporabo proizvoda. Končnemu uporabniku mora omogočati optimalno kakovost v značilnem domačem ali poslovnem okolju. Običajna konfiguracija je stanje, v katerem se merijo deklarirane vrednosti za stanje izključenosti, stanje pripravljenosti, omrežno stanje pripravljenosti in stanje delovanja;

(9) „stanje delovanja“ ali „aktivni način“ pomeni stanje, v katerem je elektronski prikazovalnik priključen na vir napajanja, je bil aktiviran in izvaja eno ali več svojih funkcij prikazovalnika;

(10) „lastniška orodja“ so orodja, ki niso na voljo za nakup s strani širše javnosti ali za katera niso na voljo ustrezni patenti za licenciranje pod poštenimi, razumnimi in nediskriminatornimi pogoji;

(11) „možnost recikliranja“ pomeni možnost recikliranja proizvoda po koncu njegove življenjske dobe na podlagi obstoječih praks;

(12) „nadomestni deli“ so vsi sestavni deli ali sklopi, ki se lahko pokvarijo in/ali za katere se pričakuje, da jih bo treba med življenjsko dobo proizvoda zamenjati; Drugi deli, katerih življenjska doba je navadno daljša od običajne življenjske dobe proizvoda, niso nadomestni deli;

(13) „UHD“ pomeni elektronski prikazovalnik, ki lahko sprejme UHD-signal, kot je opredeljen v priporočilo Mednarodne telekomunikacijske zveze (ITU-R) BT.2020, in ga prikaže na zaslonu pri razločljivosti 3840 × 2160 (UHD-4K) in 7680 × 4320 (UHD-8K).

MERILA ZA PODELJEVANJE ZNAKA EU ZA OKOLJE

Merilo 1 – Poraba energije

1.1 Prihranki energije

(a) Elektronski prikazovalniki izpolnjujejo specifikacije iz indeksa energijske učinkovitosti iz Priloge II k Delegirani uredbi Komisije (EU) 2019/2013 za razrede energijske učinkovitosti, določene v nadaljevanju, ali za višji energijski razred. Do 31. marca 2021: (i) energijski razred E (F za UHD-razločljivosti in višji) za televizorje; (ii) energijski razred D (F za UHD-razločljivosti in višji) za monitorje; (iii) energijski razred F za digitalne informacijske prikazovalnike. Po 31. marcu 2021: eden od dveh najvišjih energijskih razredov z registriranimi modeli (1) v zbirki podatkov o izdelkih (2) iz člena 12 Uredbe (EU) 2017/1369 (3) za določeno ločljivost in vrsto prikazovalnika (televizorji, monitorji ali digitalni informacijski prikazovalniki) na datum oddaje vloge za podelitev znaka EU za okolje. Opomba : vložnik po podelitvi znaka za okolje vsaj vsaki dve leti v obdobju veljavnosti svoje licence dokaže skladnost z enim od dveh najvišjih energijskih razredov z registriranimi modeli (1).

(b) Največja zahtevana moč v stanju delovanja pri običajni konfiguraciji je ≤ 64 W (125 W za digitalne informacijske prikazovalnike, za UHD-razločljivost in višjo).

Ocenjevanje in preverjanje : za zahtevo (a) vložnik predloži poročilo o preizkusu za elektronski prikazovalnik, izvedenem v skladu z merilnimi metodami, navedenimi v Prilogi IV k Delegirani uredbi (EU) 2019/2013. Poleg tega na dan oddaje vloge in vsaj vsaki dve leti v obdobju veljavnosti njegove licence predloži dokaze o najvišjih razredih iz podatkovne zbirke EPREL (z razpoložljivimi modeli za ločljivost in vrsto modela prikazovalnika, ki se mu podeli znak EU za okolje). Za zahtevo (b) vložnik predloži poročilo o preizkusu za elektronski prikazovalnik, izvedenem v skladu z merilnimi metodami in pogoji, navedenimi v točkah 1 in 2 Priloge III k Uredbi (EU) 2019/2021.

Opomba : za prikazovalnike s funkcijo HDR se meritev porabe energije v stanju delovanja za izpolnitev zahtev (a) in (b) izvede pri običajni konfiguraciji v standardnem dinamičnem območju (SDR).

1.2 Upravljanje porabe energije

(a) Ročno prilagajanje svetlosti: elektronski prikazovalnik uporabniku omogoča, da ročno prilagaja intenzivnost osvetlitve ozadja;

(b) samodejno prilagajanje svetlosti: elektronski prikazovalniki s samodejnim prilagajanjem svetlosti izpolnjujejo zahteve za upravičenost do 10-odstotnega znižanja vrednosti Pizmerjena, opisane v Prilogi II k Uredbi (EU) 2019/2021 (oddelek B, točka 1);

(c) funkcija hitrega zagona: po omogočenju funkcije hitrega zagona (če naprave podpirajo to funkcijo) se naprava najpozneje v dveh urah po zadnji dejavnosti uporabnika samodejno preklopi nazaj v stanje pripravljenosti ali izključenosti kot privzeto nastavitev.

Ocenjevanje in preverjanje : vložnik predloži izjavo, s katero potrjuje, da je bila naprava odpremljena z zgoraj navedenimi nastavitvami za upravljanje porabe energije.

Za zahtevo (b) vložnik predloži poročilo o preizkusu za elektronski prikazovalnik, ki dokazuje, da so opisani pogoji izpolnjeni. Ustrezne meritve se izvedejo v skladu s Prilogo III k Uredbi (EU) 2019/2021.

Za zahtevo (c) vložnik predloži ustrezne strani dokumentacije o proizvodu.

Merilo 2 – Omejene snovi

2.1 Izključene ali omejene snovi

V proizvodu ali določenih podsestavih in sestavnih delih se v skladu s podmerilom 2.1(a) in (c) omeji prisotnost snovi, ki so opredeljene v skladu s členom 59 Uredbe (ES) št. 1907/2006 Evropskega parlamenta in Sveta (4), ali snovi in zmesi, ki izpolnjujejo merila za razvrstitev po Uredbi (ES) št. 1272/2008 Evropskega parlamenta in Sveta (5) za razrede in kategorije nevarnosti ter z njimi povezane oznake stavkov o nevarnosti, navedene v preglednici 1. V tem merilu so seznam kandidatnih snovi, ki vzbujajo veliko zaskrbljenost, razredi in kategorije nevarnosti ter z njimi povezane oznake stavkov o nevarnosti združeni v preglednici 1. Podmerilo 2.1(b) omejitve za prisotnost posebnih snovi

Preglednica 1

Skupina kandidatnih snovi, ki vzbujajo veliko zaskrbljenost, razredov in kategorij nevarnosti ter z njimi povezanih oznak stavkov o nevarnosti

Nevarnosti iz skupine 1 — Snovi, ki so na seznamu kandidatnih snovi, ki vzbujajo veliko zaskrbljenost — rakotvorne, mutagene in/ali strupene za razmnoževanje (CMR), CMR-kategorije 1A ali 1B: H340, H350, H350i, H360, H360F, H360D, H360FD, H360Fd, H360Df Nevarnosti iz skupine 2 — CMR-kategorije 2: H341, H351, H361f, H361d, H361fd, H362 — Strupenost za vodno okolje kategorije 1: H400, H410 — Akutna strupenost kategorij 1 in 2: H300, H310, H330 — Strupenost pri vdihavanju kategorije 1: H304 — Specifična strupenost za ciljne organe (STOT) kategorije 1: H370, H372 Nevarnosti iz skupine 3 — Strupenost za vodno okolje kategorij 2, 3 in 4: H411, H412, H413 — Akutna strupenost kategorije 3: H301, H311, H331, EUH070 — STOT kategorije 2: H371, H373

2.1(a) Omejitve za snovi, ki vzbujajo veliko zaskrbljenost

Snovi, ki izpolnjujejo merila iz člena 57 Uredbe (ES) št. 1907/2006 ter so opredeljene v skladu s postopkom, opisanim v členu 59 navedene uredbe in vključene na seznam kandidatnih snovi, ki vzbujajo veliko zaskrbljenost snovi, se ne dodajo namerno proizvodu v koncentracijah, višjih od 0,10 % (masnega deleža). Ista omejitev se uporablja za podsestave, ki so del proizvoda in so navedeni v preglednici 2. Odstopanje od te zahteve se ne odobri.

Preglednica 2

Podsestavi in sestavni deli, za katere se uporablja podmerilo 2.1(a)

Plošče tiskanega vezja (plošče tiskanega vezja, matične plošče z vgrajenimi sestavnimi deli, napajalne plošče (napajalne enote in modulne plošče) > 10 cm2 Električna napeljava/električni kabli (združeni) Zunanji kabli (napajalni kabel (napajalni kabli za izmenični (AC) ali enosmerni tok (DC)), kabel za modem in kabel za lokalno omrežje, če je ustrezno, kabel za HDMI in kabel za RCA) Zunanje ohišje (zadnja stran, sprednja stran (dekoracija okvirja) in stojala) Zunanje ohišje daljinskega upravljalnika Osvetlitev ozadja s svetlečimi diodami (LED-polja)

Ko vložniki obvestijo dobavitelje navedenih podsestavov/sestavnih delov o tej zahtevi, lahko predhodno pregledajo seznam kandidatnih snovi iz uredbe REACH, z uporabo seznama snovi, ki jih je treba prijaviti, IEC 62474 (6). Pregled temelji na ugotovitvi možnosti, da je snov v proizvodu.

Ocenjevanje in preverjanje: vložnik pripravi izjave o neprisotnosti snovi, ki vzbujajo veliko zaskrbljenost, v koncentraciji, ki je enaka predpisani mejni koncentraciji ali večja, za proizvod in podsestave iz preglednice 2. Izjave se sklicujejo na zadnjo različico seznama kandidatnih snovi, ki ga objavi agencija ECHA (7) na datum oddaje vloge za podeljevanje znaka EU za okolje. Kadar se izjave pripravijo na podlagi predhodnega pregleda seznama kandidatnih snovi z uporabo standarda IEC 62474, vložnik predloži tudi pregledani seznam, ki je bil poslan dobaviteljem podsestavov. Različica IEC 62474 seznama snovi, ki jih je treba prijaviti, izraža najnovejšo različico seznama kandidatnih snovi.

Izjave lahko pristojnim organom neposredno predloži tudi kateri koli dobavitelj iz vložnikove dobavne verige.

2.1(b) Omejitve za prisotnosti posebnih snovi

Podsestavom in sestavnim delom se ne dodajo namerno nevarne snovi iz preglednice 3 ali ne vključujejo takšnih snovi v koncentraciji, ki je enaka predpisanim mejnim koncentracijam ali večja.

Preglednica 3

Omejitve snovi, ki se uporabljajo za podsestave in sestavne dele

Skupina snovi Obseg omejitve (snovi in podsestavi/sestavni deli) Mejne koncentracije (kadar je ustrezno) (i) Kovinske spajke in stiki Izjema 8b v skladu z Direktivo 2011/65/EU Evropskega parlamenta in Sveta (8) v zvezi z uporabo kadmija in električnih kontaktov ni dovoljena. 0,01 % mase Preizkuševalna metoda: IEC 62321-5 (ii) Polimerni stabilizatorji, barvila in kontaminanti Naslednjih organokositrnih spojin stabilizatorja, razvrščenih v nevarnosti iz skupin 1 in 2, ni v zunanjih kablih: dibutil kositrov oksid dibutil kositrov diacetat dibutil kositrov dilaurat dibutil kositrov maleat dioktil kositrov oksid dioktil kositrov dilavrat n. r. Zunanje ohišje prikazovalnika ne vsebuje naslednjih barvil: azo barvil, ki se lahko pretvorijo v katerega od rakotvornih aril aminov iz Dodatka 8 k Uredbi (ES) št. 1907/2006, in/ali barvilnih spojin, vključenih na seznam snovi, ki jih je treba prijaviti, IEC 62474. n. r. Policiklični aromatski ogljikovodiki (PAH), razvrščeni v nevarnosti iz skupin 1 in 2, ne smejo biti v koncentracijah, ki so enake posameznim mejnim koncentracijam in njihovi skupni vsoti ali večje od njih, v kateri koli zunanji površini iz plastične mase ali umetne gume pri: zunanjih kablih zunanjem ohišju daljinskega upravljalnika gumijastih delih daljinskega upravljalnika Prisotnost in koncentracijo naslednjih PAH je treba preveriti: PAH, omejeni z Uredbo (ES) št. 1907/2006: benzo[a]piren benzo[e]piren benzo[a]antracen krizen benzo[b]fluoranten benzo[j]fluoranten benzo[k]fluoranten dibenzo[a,h]antracen Dodatni PAH, za katere velja omejitev: acenaften acenaftilen antracen benzo[ghi]perilen fluoranten fluoren indeno(1,2,3-cd)piren naftalen fenantren piren Posamezne mejne koncentracije za PAH, omejene z Uredbo (ES) št. 1907/2006, so 1 mg/kg. Skupna vsota mejnih koncentracij navedenih 18 PAH ni večja od 10 mg/kg. Preizkuševalna metoda: AfPS GS 2014:01 PAK. (iii) Biocidni proizvodi Biocidni proizvodi s protibakterijskim delovanjem se ne vključijo v zunanje ohišje in gumijaste dele daljinskih upravljalnikov. n. r. (iv) Živo srebro v osvetlitvi ozadja Izjema 3 v skladu z Direktivo 2011/65/EU ni dovoljena za uporabo živega srebra v hladnih katodnih fluorescentnih sijalkah in fluorescentnih sijalkah z zunanjo elektrodo (CCFL in EEFL). n. r. (v) Sredstva za bistrenje stekla Arzen in njegove spojine se ne uporabljajo v proizvodnji stekla za LCD-prikazovalnike in steklenih zaščit zaslona. 0,0050 % mase (vi) Plastika na osnovi klora Plastični deli, večji od 25 g, ne smejo vsebovati kloriranih polimerov. Opomba: Za to posebno podzahtevo se plastično ohišje kablov ne šteje za „plastični del“. n. r. (vii) Ftalati Diizononil ftalat (DINP) in diizodecil ftalat (DIDP) se ne uporabljata v zunanjih napajalnih kablih. n. r.

Ocenjevanje in preverjanje: vložnik predloži izjave o skladnosti in poročila o preizkusih v skladu z zahtevami iz preglednice 3. Če so poročila o preizkusih potrebna, morajo biti veljavna ob vložitvi vloge za zadevni proizvodni model in vse povezane dobavitelje. Kadar podsestavi ali sestavni deli z isto tehnično specifikacijo izvirajo od več različnih dobaviteljev, se preizkusi, če so potrebni, opravijo na delih vsakega dobavitelja. Izjave/poročila o preizkusih lahko pristojnim organom neposredno predloži tudi kateri koli dobavitelj iz vložnikove dobavne verige.

2.1(c) Omejitve za snovi, razvrščene v skladu z Uredbo (ES) št. 1272/2008

Zaviralci gorenja in mehčala, ki jim je dodeljen kateri koli od razredov in kategorij nevarnosti ter z njimi povezanih oznak stavkov o nevarnosti iz Preglednice 1, se v skladu z Uredbo (ES) št. 1272/2008 ne dodajajo namerno podsestavom in sestavnim delom, opredeljenim v preglednici 4, v koncentraciji, ki je enaka mejni koncentraciji 0,10 % (masnega deleža) ali večja.

Preglednica 4

Podsestavi in sestavni deli, za katere se uporablja podmerilo 2.1(c)

Deli, ki vsebujejo zaviralce gorenja — Plošče tiskanega vezja — Zunanji kabli — Zunanje ohišje prikazovalnika Deli, ki vsebujejo mehčala — Zunanji kabli — Notranja električna napeljava — Zunanje ohišje prikazovalnika

Odstopanja od uporabe nevarnih zaviralcev gorenja in mehčal:

Uporaba zaviralcev gorenja ali mehčal, ki izpolnjujejo merila za razvrstitev v katerega od razredov in kategorij nevarnosti ter z njimi povezanih oznak stavkov o nevarnosti iz preglednice 1, je izvzeta iz zahtev podmerila 2.1(c), če izpolnjujejo pogoje iz preglednice 5.

Preglednica 5

Odstopanja od omejitev za snovi, razvrščene v skladu z Uredbo (ES) št. 1272/2008, in veljavni pogoji

Vrsta snovi/zmesi Uporaba Razred in kategorija nevarnosti ter z njima povezana oznaka stavka o nevarnosti, za katere se uporablja odstopanje, in pogoji za odstopanje Zaviralci gorenja Plošče tiskanega vezja Uporablja se odstopanje za uporabo zaviralcev gorenja, razvrščenih v nevarnosti iz skupine 3 in TBBPA (razvrščenih v skupino 2). Zunanji kabli Uporablja se odstopanje za uporabo zaviralcev gorenja in njihovih sinergistov, razvrščenih v nevarnosti iz skupine 3, ter antimonovega trioksida (Sb2O3), razvrščenega v nevarnosti iz skupine 2. Zunanje ohišje prikazovalnika Uporablja se odstopanje za uporabo zaviralcev gorenja in njihovih sinergistov, razvrščenih v nevarnosti iz skupin 2 in 3. Mehčala Zunanji kabli, notranja električna napeljava in zunanje ohišje prikazovalnika Uporablja se odstopanje za uporabo mehčal, razvrščenih v nevarnosti iz skupine 3.

Ocenjevanje in preverjanje: vložnik predloži izjavo o skladnosti s podmerilom 2.1(c). Izjavi se priloži seznam zaviralcev gorenja, mehčal, dodatkov in premazov iz kovine, ki se uporabljajo v podsestavih in sestavnih delih iz preglednice 4 skupaj z varnostnim listom, ki podpira njihovo razvrstitev ali nerazvrstitev po nevarnosti.

Za snovi in zmesi iz preglednice 5, za katere se uporablja odstopanje, vložnik predloži dokaz, da so izpolnjeni vsi pogoji za odstopanje. Če se zahtevajo poročila o preizkusih, morajo biti veljavna ob oddaji vloge za proizvodni model.

Izjave/poročila o preizkusih lahko pristojnim organom neposredno predloži tudi kateri koli dobavitelj iz vložnikove dobavne verige.

2.2 Dejavnosti za zmanjšanje emisij fluoriranih toplogrednih plinov v dobavni verigi

Vložnik zbere naslednje informacije od svojih dobaviteljev LCD-prikazovalnikov, s katerimi dokaže svoje dejavnosti za zmanjšanje emisij toplogrednih plinov od proizvodnega procesa, vključno z učinkovitostjo sistemov za zmanjšanje emisij, ki so jih namestili:

(a) opredelitev, kateri od fluoriranih toplogrednih plinov se uporabljajo in emisije katerih so se zmanjšale;

(b) letna intenzivnost emisij fluoriranih toplogrednih plinov (v kg ekvivalenta CO2 na m2 prikazovalnikov z ravnim zaslonom (matrično steklo) v proizvodnih obratih za zadnje leto;

(c) navedba učinkovitosti uničevanja ali odstranjevanja nameščenih sistemov za zmanjšanje emisij za posamezne fluorirane toplogredne pline.

Ocenjevanje in preverjanje: vložnik pristojnemu organu predloži spremno dokumentacijo, ki vsebuje zgornje podatke, pridobljene od njegovih dobaviteljev. Dokumentacijo lahko pristojnim organom neposredno predloži tudi kateri koli dobavitelj iz vložnikove dobavne verige.

Merilo 3 – Popravljivost in trgovska garancija

(a) Zasnova za popravilo: (i) naslednji nadomestni deli elektronskih prikazovalnikov so dostopni in jih je mogoče zamenjati z uporabo orodja, ki je na voljo na trgu (tj. z vsemi orodji, razen lastniških orodij, kot so izvijač, lopatica, klešče ali pinceta): — zaslonski sestav in osvetlitev ozadja s svetlečimi diodami (LED), — stojala in — napajalno in krmilno tiskano vezje; (ii) lepila, ki jih je treba odstraniti s toploto ali kemikalijami, se ne uporabljajo za pritrditev zadnje strani elektronskega prikazovalnika; (iii) deli ohišja ne vsebujejo elektronskih sklopov, ki jih ni mogoče odstraniti z uporabo orodja, ki je na voljo na trgu;

(b) priročnik za popravila: vložnik poskrbi za jasna navodila za razstavljanje in popravila (npr. v papirnati ali elektronski obliki, z videom) ter jih objavi brez dodatnih stroškov, da omogoči razstavljanje proizvodov brez škode pri zamenjavi ključnih sestavnih ali drugih delov za nadgradnjo ali popravila;

(c) služba za popravila/informacije: navodila za uporabo ali spletišče proizvajalca vsebujejo informacije za uporabnika o tem, kam je treba na strokovna popravila in servisiranje elektronskega prikazovalnika, vključno s kontaktnimi podatki in priporočeno ceno proizvajalca za nadomestne dele. V času garancije iz točke (e) je to lahko omejeno na vložnikov pooblaščeni servis;

(d) razpoložljivost nadomestnih delov: vložnik zagotovi, da so originalni ali nazaj združljivi rezervni deli (tisti iz točke (a)(i) in tisti iz Priloge II (D. Zahteve glede učinkovitosti materialov). Točka 5. A) Razpoložljivost nadomestnih delov) k Uredbi (EU) 2019/2021) javno razpoložljivi najmanj osem let po koncu proizvodnje modela;

(e) trgovska garancija: brez poseganja v pravne obveznosti prodajalca v skladu z nacionalno zakonodajo o zakonskih jamstvih in trgovskih garancijah vložnik brez dodatnih stroškov zagotovi najmanj triletno trgovsko garancijo, med katero zagotavlja, da je blago v skladu s prodajno pogodbo. Ta garancija vključuje sporazum o opravljanju storitev z možnostjo prevzema in vračila za primere, ko se popravilo ne izvede na kraju samem;

(f) informacije o popravilu, nadomestnih delih in trgovski garanciji se na zahtevo zagotovijo v dostopni obliki za invalide v skladu z zahtevami glede dostopnosti iz Direktive (EU) 2019/882.

Ocenjevanje in preverjanje: Vložnik pristojnemu organu predloži izjavo o skladnosti proizvoda s temi zahtevami. Poleg tega vložnik predloži:

(a) eksplozijsko risbo, ki prikazuje, kako so deli ohišja, okvir in električni/elektronski sklopi sestavljeni v proizvodu;

(b) izvod trgovske garancije;

(c) izvod priročnika za popravilo;

(d) izvod navodil za uporabo;

(e) javni seznam pooblaščenih prodajalcev nadomestnih delov.

Merilo 4 – Ravnanje z izrabljenimi proizvodi

4.1 Izbira materiala in informacije za izboljšanje možnosti recikliranja

(a) Možnost recikliranja plastike: (i) deli s težo več kot 25 gramov vsebujejo en polimer ali mešanico polimerov ali zlitine, ki jih je mogoče reciklirati; (ii) prisotnost barv in premazov ne vpliva bistveno na odpornost plastičnega reciklata, ki se proizvede iz teh komponent po recikliranju in pri preizkušanju v skladu s standardom ISO 180 [1] ali enakovrednim standardom; (iii) plastični deli ne vsebujejo ulitih ali prilepljenih kovinskih vstavkov, razen če jih je mogoče odstraniti z orodjem, ki je na voljo na trgu; (iv) ohišje, omarice in okvirje, ki vsebujejo zaviralce ognja, je mogoče reciklirati. Opomba [1] : za namene tega merila je bistveni učinek opredeljen kot več kot 25-odstotno zmanjšanje učinka reciklirane smole pri Izodovem udarnem preizkusu, kot se meri z uporabo standarda ISO 180.

(b) Informacije za lažje recikliranje: 1. Plastični deli z maso nad 25 gramov se označijo v skladu s standardoma ISO 11469 in ISO 1043, oddelka 1 in 4. Za plastične dele z maso nad 100 gramov so oznake dovolj velike in nameščene na vidnem mestu, da se zlahka identificirajo. Za to zahtevo se uporabljajo izvzetja iz Priloge II k Uredbi Komisije (EU) 2019/2021 (oddelek D, točka 2). 2. Vložnik da izvajalcem poslovnih dejavnosti v sektorju odpadkov na spletišču in brezplačno na voljo informacije, ki so pomembne za razgradnjo in predelavo. To vključuje vsaj: (a) diagram proizvoda, ki prikazuje lokacijo plastičnih sestavnih delov, ki vsebujejo zaviralce gorenja; (b) lokacijo sestavnih delov, ki vsebujejo strupene ali ekotoksične snovi.

(c) Reciklirana vsebina: Proizvod vsebuje v povprečju najmanj 10 % poporabniško reciklirane plastike, merjene kot odstotek skupne plastike (po masi) v proizvodu, razen v ploščah tiskanega vezja. Če je delež recikliranega materiala večji od 25 %, se lahko to navede v besedilnem polju, ki spremlja znak za okolje (glej podmerilo 6.2). Proizvodi s kovinskim ohišjem so izvzeti iz tega podmerila.

Ocenjevanje in preverjanje : vložnik pristojnemu organu predloži eksplozijsko risbo elektronskega prikazovalnika v pisni ali avdiovizualni obliki. Na njej so plastični deli, težji od 25 gramov, navedeni po teži, polimerni sestavi ter oznakah po standardih ISO 11469 in ISO 1043. Velikost in položaj oznak sta slikovno prikazana, morebitne izjeme pa tehnično utemeljene.

Vložnik navede razpoložljive informacije, ki so pomembne za razgradnjo in predelavo za izvajalce poslovnih dejavnosti, in spletišče, na katerem so na voljo.

Vložnik dokaže možnost recikliranja s predložitvijo dokazov, da plastika niti posamično niti v kombinaciji ne vpliva na tehnične lastnosti pridobljene reciklirane plastike tako, da je ne bi bilo mogoče ponovno uporabiti v elektronskih proizvodih. To lahko vključuje:

— izjavo izkušenega izvajalca reciklaže plastike ali izvajalca dovoljenih postopkov obdelave v skladu s členom 23 Direktive 2008/98/ES Evropskega parlamenta in Sveta (9) ,

— rezultate preizkusov neodvisnega laboratorija ali izkušenega izvajalca reciklaže plastike,

— tehnično literaturo, ki je pregledana s strani strokovnjakov in znotraj panoge ter se nanaša na EU.

Vložnik poskrbi za preverjanje in sledljivost poporabniško recikliranega deleža pri tretjih osebah. V podporo preverjanju se lahko uporabi potrdilo izvajalca reciklaže v skladu s shemo certificiranja EuCertPlast ali enakovredno potrdilo.

4.2 Zasnova za razgradnjo in recikliranje

(a) Za naslednje ciljne dele, kot je ustrezno za proizvod, ročno odstranjevanje izvede ena oseba (hkrati ni treba razrahljati več kot enega zaskočnega priključka) z uporabo običajnega orodja, ki je na voljo na trgu (npr. klešče, izvijači, rezila in kladiva, kot je določeno v standardih ISO 5742, ISO 1174, ISO 15601): (i) plošče tiskanega vezja > 10 cm2; (ii) tankoplastne tranzistorske enote in plastne vodnike > 100 cm2; (iii) svetlobni vodnik plošče iz polimetilmetakrilata (PMMA).

(b) Vsaj enega od naslednjih neobveznih sestavnih delov (če je ustrezno) je mogoče ročno razstaviti z uporabo običajnega orodja, ki je na voljo na trgu: (i) enote LED za osvetlitev ozadja; (ii) magnete enote zvočnika (za prikazovalnike velikosti 25 palcev ali večje); (iii) pogon trdega diska (če je ustrezno v primeru pametnih naprav).

Ocenjevanje in preverjanje: vložnik predloži:

poročilo o preizkusu s podrobnim opisom zaporedja razstavljanja, vključno s podrobnim opisom posebnih korakov razstavljanja, orodij in postopkov, vsaj za sestavne dele, navedene v točki (a), in neobvezne sestavne dele iz točke (b).

Merilo 5 – Družbena odgovornost podjetij

5.1 Delovni pogoji med proizvodnjo

Ob upoštevanju tristranske deklaracije o načelih za večnacionalna podjetja in socialno politiko Mednarodne organizacije dela (MOD), pobude ZN za globalni dogovor (steber 2), vodilnih načel ZN o podjetništvu in človekovih pravicah ter smernic OECD za večnacionalna podjetja vložnik poskrbi, da tretja oseba s podporo presoj na kraju samem preveri, ali so bili v obratih za končno sestavljanje proizvoda upoštevani veljavna načela iz temeljnih konvencij MOD in spodaj navedene dodatne določbe.

Temeljne konvencije MOD:

(a) delo otrok: (i) Konvencija o minimalni starosti za sklenitev delovnega razmerja, 1973 (št. 138); (ii) Konvencija o prepovedi najhujših oblik dela otrok, 1999 (št. 182);

(b) prisilno in obvezno delo: (i) Konvencija o prisilnem ali obveznem delu, 1930 (št. 29), in Protokol iz leta 2014 h Konvenciji o prisilnem ali obveznem delu; (ii) Konvencija o odpravi prisilnega dela, 1957 (št. 105);

(c) svoboda združevanja in pravica do kolektivnega pogajanja: (i) Konvencija o sindikalni svobodi in varstvu sindikalnih pravic, 1948 (št. 87); (ii) Konvencija o uporabi načel o pravicah organiziranja in kolektivnega dogovarjanja, 1949 (št. 98);

(d) diskriminacija: (i) Konvencija o enakem nagrajevanju, 1951 (št. 100); (ii) Konvencija o diskriminaciji pri zaposlovanju in poklicih, 1958 (št. 111).

Dodatni predpisi:

(a) delovni čas: (i) Konvencija MOD o delovnem času v industriji, 1919 (št. 1);

(b) plačilo: (i) Konvencija MOD o določitvi minimalne plače, 1970 (št. 131); (ii) Zajamčena plača: vložnik zagotovi, da plače (brez morebitnih davkov, dodatkov in nadomestil ali plače, vključno z nadurami), izplačane za običajen delovni teden (ki ne presega 48 ur) zadoščajo za zadovoljitev osnovnih potreb (stanovanje, energija, prehrana, oblačila, zdravstveno varstvo, izobraževanje, pitna voda, otroško varstvo in prevoz) delavca in štiričlanske družine, ter omogočajo nekaj dohodka za prosto porabo. Izvajanje bi se moralo presojati ob upoštevanju smernic za plačilo SA8000 (10);

(c) zdravje in varnost: (i) Konvencija MOD o varnosti pri uporabi kemikalij pri delu, 1990 (št. 170); (ii) Konvencija MOD o varnosti in zdravju pri delu, 1981 (št. 155).

V krajih, kjer sta pravici do svobodnega združevanja in pogajanj za sklenitev kolektivnih pogodb omejeni z zakonom, podjetja ne omejujejo delavcev pri razvoju alternativnih mehanizmov za izražanje njihovih pritožb in zaščito njihovih pravic v zvezi z delovnimi pogoji za zaposlitev ter priznajo legitimna združenja delojemalcev, s katerimi lahko vzpostavijo dialog o vprašanjih v zvezi z delovnim mestom.

Postopek presoje vključuje posvetovanje z zunanjimi neodvisnimi deležniki organizacij na krajevnih območjih okrog obratov, vključno s sindikati, organizacijami skupnosti, nevladnimi organizacijami in strokovnjaki na področju dela. Smiselno posvetovanje se izvede z najmanj dvema deležnikoma iz dveh različnih držav.

V obdobju veljavnosti znaka EU za okolje vložnik na spletu objavi združene rezultate in ključne ugotovitve presoj (vključno s podrobnostmi o (a) številu in resnosti kršitev posameznih pravic delavcev in standarda zdravja in varnosti pri delu; (b) strategiji za sanacijo, pri čemer sanacija vključuje preprečevanje po konceptu vodilnih načel Združenih narodov; (c) oceni temeljnih vzrokov nenehnih kršitev, ki izhaja iz posvetovanja z deležniki – s kom so potekala posvetovanja, katera vprašanja so bila izpostavljena, kako je to vplivalo na načrt popravnih ukrepov), da zagotovi dokaze o svoji uspešnosti zainteresiranim potrošnikom.

Ocenjevanje in preverjanje: vložnik dokaže, da izpolnjuje te zahteve s predložitvijo kopije najnovejše različice kodeksa ravnanja, ki mora biti skladna z zgoraj navedenimi določbami, in podpornih poročil o presoji za vsak obrat za sestavljanje končnega proizvoda za modele, ki se jim podeli znak za okolje, skupaj s povezavo do spletne objave rezultatov in ugotovitev.

Presoje tretjih oseb na kraju samem opravljajo presojevalci, usposobljeni za presojo skladnosti industrijskih proizvodnih obratov s socialnimi standardi ali kodeksi ravnanja, ali v državah, ki so ratificirale Konvencijo MOD o inšpekciji dela, 1947 (št. 81), ter za katere nadzor MOD kaže, da je nacionalni sistem inšpekcije dela učinkovit in inšpekcijski sistem zajema zgoraj navedena področja (11) , inšpektorji za delo, ki jih imenuje nacionalni organ.

Sprejmejo se veljavna potrdila iz shem ali inšpekcijskih postopkov tretjih oseb, s katerimi se skupno ali delno presoja skladnost z veljavnimi načeli iz navedenih temeljnih konvencij MOD in dodatnimi določbami o delovnem času, plačilu, zdravju in varnosti ter posvetovanju z zunanjimi deležniki. Navedena potrdila niso starejša od 12 mesecev.

5.2 Pridobivanje „nekonfliktnih“ mineralov

Vložnik podpira odgovorno pridobivanje kositra, tantala, volframa in njihovih rud ter zlata z območij, prizadetih zaradi konfliktov, in območij z visokim tveganjem s:

(i) potrebno skrbnostjo v skladu s smernicami OECD o potrebni skrbnosti za odgovorne verige oskrbovanja z minerali z območij, prizadetih zaradi konfliktov, in območij z visokim tveganjem ter

(ii) spodbujanjem odgovornega pridobivanja mineralov in trgovanja z njimi na območjih, prizadetih zaradi konfliktov, in območjih z visokim tveganjem za navedene minerale, uporabljene v sestavnih delih proizvoda, v skladu s smernicami OECD.

Ocenjevanje in preverjanje: vložnik predloži izjavo o skladnosti s temi zahtevami skupaj z naslednjimi dokazili:

— poročilom, ki opisuje ravnanje s potrebno skrbnostjo v dobavni verigi za navedene štiri minerale; sprejmejo se tudi dokazila, kot so potrdila o skladnosti, ki jih izda shema Evropske unije,

— opredelitvijo sestavnih delov, ki vsebujejo navedene minerale, in njihovih dobaviteljev ter uporabljenega sistema ali projekta dobavne verige za njihovo odgovorno pridobivanje.

Merilo 6 – Merila glede informacij

6.1 Informacije za uporabnike

Proizvod se proda z ustreznimi informacijami za uporabnika, ki vsebujejo nasvete glede pravilne okoljske uporabe in odlaganja proizvoda.

Na embalaži proizvoda in/ali v dokumentaciji, priloženi proizvodu, so navedeni kontaktni podatki (telefonska številka in/ali e-naslov) in sklic na spletne informacije za potrošnike, ki poizvedujejo ali potrebujejo določen nasvet v zvezi z uporabo ali odlaganjem elektronskega prikazovalnika. Informacije vključujejo najmanj naslednje informacije (če je ustrezno):

(a) poraba energije: energijski razred v skladu z Delegirano uredbo Komisije (EU) 2019/2013. Največja odjemna moč za vsak način delovanja. Poleg tega je treba priložiti informacije o tem, kako se uporablja način varčevanja z energijo pri napravi ter da se z energijsko učinkovitostjo zmanjša poraba energije in s tem prihrani denar zaradi nižjih stroškov elektrike;

(b) naslednja navodila za zmanjšanje porabe energije: (i) s prekinitvijo povezave preko priključka na omrežje ali uporabo stikala za fizični izklop (če je nameščeno) se bo poraba energije zmanjšala na (skoraj) nično; (ii) s preklopom proizvoda v stanje pripravljenosti se bo zmanjšala poraba energije, vendar bo proizvod še vedno porabil nekaj energije; (iii) ohranjevalniki zaslona (računalniški monitorji) lahko preprečijo preklop prikazovalnika v način manjše porabe, kadar se ne uporablja. Če ohranjevalnik zaslona v prikazovalnikih ni vključen, lahko torej porabi manj energije; (iv) funkcija hitrega zagona lahko povzroči večjo porabo energije; (v) Integrirane funkcije, kot so sprejemnik za digitalne signale (npr. DVB-T) ali snemalniki s trdim diskom, lahko prispevajo k zmanjšanju porabe energije, če, posledično, zunanja naprava ni več potrebna;

(c) povezava z omrežjem: informacije o tem, kako deaktivirati funkcije povezovanja z omrežjem;

(d) položaj stikala za fizični izklop;

(e) informacije, da podaljšanje življenjske dobe proizvoda zmanjša skupni vplive proizvoda na okolje;

(f) naslednja navodila za podaljšanje življenjske dobe proizvoda: (i) jasna navodila za razstavljanje in popravila, ki omogočajo razstavljanje proizvodov brez škode pri zamenjavi ključnih sestavnih ali drugih delov za popravilo; (ii) informacije za uporabnika o tem, kam je treba na strokovna popravila in servisiranje proizvoda, vključno s kontaktnimi podatki, če je ustrezno;

(g) Navodila za ustrezno odstranjevanje proizvodov po koncu njihove življenjske dobe na zbirna mesta ali s sistemi jemanja nazaj s strani trgovcev na drobno v skladu z Direktivo 2012/19/EU Evropskega parlamenta in Sveta;

(h) podatek, da je bil proizvodu podeljen znak EU za okolje, s kratko razlago, kaj to pomeni, in navedbo, da je več informacij o znaku za okolje na voljo na spletnem naslovu: http://www.ecolabel.eu;

(i) vse tiskane različice priročnikov z navodili za uporabo/popravila bi morale vsebovati reciklirane materiale in ne papirja, beljenega s klorom. Zaradi varčevanja z viri bi bilo treba dati prednost spletnim različicam.

Ocenjevanje in preverjanje: vložnik pristojnemu organu predloži izjavo o skladnosti proizvoda s temi zahtevami in navede povezavo do spletne različice ali predloži kopijo navodil za uporabo/priročnika za popravila.

6.2 Informacije, navedene na znaku EU za okolje

Če se uporablja, neobvezni del znaka s poljem za besedilo vsebuje tri od naslednjih besedil:

(a) visoka energijska učinkovitost;

(b) omejene nevarne snovi;

(c) zasnovano za lažje popravljanje in recikliranje;

(d) vsebuje xy % poporabniško reciklirane plastike (navede se samo, če reciklirana plastika zajema več kot 25 % celotne plastike).

Vložnik upošteva navodila za pravilno uporabo logotipa znaka EU za okolje, ki jih vsebujejo Smernice za uporabo logotipa znaka EU za okolje:

http://ec.europa.eu/environment/ecolabel/documents/logo_guidelines.pdf

Ocenjevanje in preverjanje: vložnik predloži izjavo o skladnosti s tem merilom in priloži sliko/risbo embalaže proizvoda visoke ločljivosti, na kateri so jasno razvidni znak, registracijska številka/številka licence, po potrebi pa tudi navedbe, ki so lahko prikazane skupaj z znakom.

(1) Najvišja energijska razreda morata vključevati najmanj 25 registriranih modelov, da se upoštevata za določeno ločljivost in vrsto prikazovalnika (televizorji, monitorji ali digitalni informacijski prikazovalniki). Če za določeno ločljivost in vrsto prikazovalnika ni doseženo minimalno število 25 registriranih modelov, se za to ločljivost in vrsto prikazovalnika uporabita najvišja energijska razreda z registriranimi modeli (neodvisno od števila registriranih modelov).

(2) https://ec.europa.eu/info/energy-climate-change-environment/standards-tools-and-labels/products-labelling-rules-and-requirements/energy-label-and-ecodesign/product-database_sl.

(3) Uredba (EU) 2017/1369 Evropskega parlamenta in Sveta z dne 4. julija 2017 o vzpostavitvi okvira za označevanje z energijskimi nalepkami in razveljavitvi Direktive 2010/30/EU (UL L 198, 28.7.2017, str. 1).

(4) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).

(5) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).

(6) Mednarodna elektrotehniška komisija (IEC), IEC 62474: Deklaracija materiala za izdelke iz elektrotehnične industrije in za elektrotehnično industrijo, http://std.iec.ch/iec62474.

(7) ECHA, Seznam kandidatnih snovi, ki vzbujajo veliko zaskrbljenost in za katere je treba pridobiti avtorizacijo, http://www.echa.europa.eu/sl/web/guest/candidate-list-table.

(8) Direktiva 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi (UL L 174, 1.7.2011, str. 88).

(9) Direktiva 2008/98/ES Evropskega parlamenta in Sveta z dne 19. novembra 2008 o odpadkih in razveljavitvi nekaterih direktiv (UL L 312, 22.11.2008, str. 3).

(10) Organizacija Social Accountability International, Mednarodni standard o družbeni odgovornosti SA8000, http://www.sa-intl.org.

(11) Glej NORMLEX MOD (http://www.ilo.org/dyn/normlex/en) in podporna navodila v priročniku za uporabnike.